CELEX: 32020D2090
Language: el
Date: 2020-12-04 00:00:00
Title: Απόφαση (ΕΕ) 2020/2090 της Ευρωπαϊκής Κεντρικής Τράπεζας της 4ης Δεκεμβρίου 2020 που τροποποιεί την απόφαση ΕΚΤ/2013/10 σχετικά με τις ονομαστικές αξίες, τις προδιαγραφές, την αναπαραγωγή, την ανταλλαγή και την απόσυρση των τραπεζογραμματίων ευρώ (ΕΚΤ/2020/60)

15.12.2020   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 423/62
               
            
         ΑΠΟΦΑΣΗ (ΕΕ) 2020/2090 ΤΗΣ ΕΥΡΩΠΑΪΚΗΣ ΚΕΝΤΡΙΚΗΣ ΤΡΑΠΕΖΑΣ
         της 4ης Δεκεμβρίου 2020
         που τροποποιεί την απόφαση ΕΚΤ/2013/10 σχετικά με τις ονομαστικές αξίες, τις προδιαγραφές, την αναπαραγωγή, την ανταλλαγή και την απόσυρση των τραπεζογραμματίων ευρώ (ΕΚΤ/2020/60)
         ΤΟ ΔΙΟΙΚΗΤΙΚΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΚΕΝΤΡΙΚΗΣ ΤΡΑΠΕΖΑΣ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 128 παράγραφος 1,
         Έχοντας υπόψη το καταστατικό του Ευρωπαϊκού Συστήματος Κεντρικών Τραπεζών και της Ευρωπαϊκής Κεντρικής Τράπεζας, και ιδίως το άρθρο 16,
         Εκτιμώντας τα ακόλουθα:
         
                     (1)
                  
                  
                     Έχει σημειωθεί αύξηση του αριθμού των προϊόντων αναπαραγωγής τραπεζογραμματίων ευρώ που αποσύρονται από την κυκλοφορία, τα οποία το ευρύ κοινό κινδυνεύει ενδεχομένως να εκλάβει εσφαλμένα ως γνήσια, παρόλο που κάποια από αυτά φέρουν μικρών διαστάσεων ή δυσκρινείς ενδείξεις ότι πρόκειται για αντίγραφα, μη νόμιμο χρήμα ή τραπεζογραμμάτια που προορίζονται αποκλειστικά για κινηματογραφικές ταινίες ή ως σκηνικά αντικείμενα, λόγω της οπτικής τους ομοιότητας με τα τραπεζογραμμάτια ευρώ και της απομίμησης ορισμένων χαρακτηριστικών ασφαλείας των τελευταίων. Τα εν λόγω προϊόντα αναπαραγωγής διατίθενται και αγοράζονται κυρίως μέσω διαδικτυακών πλατφορμών πωλήσεων ή ιστότοπων. Τα προϊόντα αναπαραγωγής που το ευρύ κοινό ενδέχεται εσφαλμένα να εκλάβει ως γνήσια τραπεζογραμμάτια είναι παράνομα σύμφωνα με την απόφαση ΕΚΤ/2003/10 (1). Είναι επομένως σημαντικό να θεσπιστούν μέτρα που θα περιορίσουν και τελικά θα σταματήσουν την περαιτέρω διάδοσή τους. Ειδικότερα, η σαφέστερη απαγόρευση των παράνομων δραστηριοτήτων ενισχύει την ασφάλεια δικαίου. Ταυτόχρονα, είναι σημαντικό να προβλεφθεί δυνατότητα εξαίρεσης δραστηριοτήτων σε σχέση με ορισμένα προϊόντα αναπαραγωγής, εάν το Ευρωσύστημα θεωρεί ότι το ευρύ κοινό δεν είναι δυνατόν να τα εκλάβει εσφαλμένα ως γνήσια τραπεζογραμμάτια ευρώ.
                  
               
                     (2)
                  
                  
                     Για τους λόγους αυτούς η απόφαση ΕΚΤ/2003/10 θα πρέπει να τροποποιηθεί,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Τροποποίηση
            Το άρθρο 2 της απόφασης ΕΚΤ/2013/10 αντικαθίσταται από το ακόλουθο κείμενο:
            
               
                  «Άρθρο 2
                  Κανόνες αναπαραγωγής όσον αφορά τα τραπεζογραμμάτια ευρώ
                  
                     1.   Ως “προϊόν αναπαραγωγής” νοείται κάθε υλική ή άυλη απεικόνιση ολόκληρου ή τμήματος τραπεζογραμματίου ευρώ, όπως αυτό καθορίζεται στο άρθρο 1, ή τμημάτων επιμέρους στοιχείων του σχεδίου του, όπως μεταξύ άλλων το χρώμα, οι διαστάσεις και τα χρησιμοποιούμενα γράμματα ή σύμβολα, που μπορεί να ομοιάζει με τραπεζογραμμάτιο ευρώ ή να δίνει εν γένει την εντύπωση ότι πρόκειται για γνήσιο τραπεζογραμμάτιο ευρώ, ανεξάρτητα από:
                     
                                 α)
                              
                              
                                 το μέγεθος της απεικόνισης· ή
                              
                           
                                 β)
                              
                              
                                 τα υλικά ή τις τεχνικές μεθόδους που χρησιμοποιούνται για την παραγωγή του· ή
                              
                           
                                 γ)
                              
                              
                                 το αν έχουν υποστεί αλλοίωση ή προσθήκες στοιχεία του σχεδίου του τραπεζογραμματίου ευρώ, όπως γράμματα ή σύμβολα.
                              
                           
                  
                     2.   Με την επιφύλαξη της συναίνεσης της ΕΚΤ ή ορισμένης ΕθνΚΤ ως προς την εφαρμογή εξαίρεσης κατά την παράγραφο 5, τα προϊόντα αναπαραγωγής που δεν πληρούν τα κριτήρια της παραγράφου 3 θεωρούνται παράνομα και απαγορεύεται η παραγωγή, κατοχή, μεταφορά, διάδοση, πώληση, προώθηση, εισαγωγή στην Ένωση και χρήση ή απόπειρας χρήσης τους για σκοπούς διενέργειας συναλλαγών.
                  
                  
                     3.   Τα προϊόντα αναπαραγωγής που πληρούν τα ακόλουθα κριτήρια θεωρούνται νόμιμα, εφόσον δεν υπάρχει κίνδυνος να εκληφθούν εσφαλμένα από το κοινό ως γνήσια τραπεζογραμμάτια ευρώ:
                     
                                 α)
                              
                              
                                 μονής όψης προϊόντα αναπαραγωγής τραπεζογραμματίου ευρώ, όπως αυτό καθορίζεται στο άρθρο 1, εφόσον οι διαστάσεις τους αντιστοιχούν τουλάχιστον σε 125 % τόσο του μήκους όσο και του πλάτους ή έως και 75 % τόσο του μήκους όσο και του πλάτους του αντίστοιχου τραπεζογραμματίου ευρώ, όπως αυτό καθορίζεται στο άρθρο 1· ή
                              
                           
                                 β)
                              
                              
                                 διπλής όψης προϊόντα αναπαραγωγής τραπεζογραμματίου ευρώ, όπως αυτό καθορίζεται στο άρθρο 1, εφόσον οι διαστάσεις τους αντιστοιχούν τουλάχιστον σε 200 % τόσο του μήκους όσο και του πλάτους ή έως και 50 % τόσο του μήκους όσο και του πλάτους του αντίστοιχου τραπεζογραμματίου ευρώ, όπως αυτό καθορίζεται στο άρθρο 1· ή
                              
                           
                                 γ)
                              
                              
                                 προϊόντα αναπαραγωγής επιμέρους στοιχείων του σχεδίου τραπεζογραμματίου ευρώ, όπως αυτό καθορίζεται στο άρθρο 1, εφόσον το συγκεκριμένο στοιχείο του σχεδίου δεν απεικονίζεται σε επιφάνεια που ομοιάζει με τραπεζογραμμάτιο· ή
                              
                           
                                 δ)
                              
                              
                                 μονής όψης προϊόντα αναπαραγωγής που απεικονίζουν τμήμα της πρόσθιας ή οπίσθιας όψης τραπεζογραμματίου ευρώ, εφόσον το συγκεκριμένο τμήμα είναι μικρότερο σε διαστάσεις από το ένα τρίτο της πρόσθιας ή οπίσθιας όψης του τραπεζογραμματίου ευρώ, αντίστοιχα, όπως αυτό καθορίζεται στο άρθρο 1· ή
                              
                           
                                 ε)
                              
                              
                                 προϊόντα αναπαραγωγής από υλικό σαφώς διαφορετικό του χαρτιού, το οποίο εξ όψεως και διά της αφής διακρίνεται από το υλικό που χρησιμοποιείται στα τραπεζογραμμάτια· ή
                              
                           
                                 στ)
                              
                              
                                 άυλα προϊόντα αναπαραγωγής που καθίστανται ηλεκτρονικά διαθέσιμα σε ιστότοπους, με χρήση ενσύρματων ή ασύρματων μέσων ή κάθε άλλου μέσου που επιτρέπει την πρόσβαση των συναλλασσομένων στα εν λόγω προϊόντα από τόπο και σε χρόνο της επιλογής τους, εφόσον:
                                 
                                             —
                                          
                                          
                                             το προϊόν αναπαραγωγής φέρει σε διαγώνια διάταξη την ένδειξη SPECIMEN (ή αντίστοιχη ένδειξη σε άλλη επίσημη γλώσσα της Ευρωπαϊκής Ένωσης) σε γραμματοσειρά Arial ή παρόμοια αυτής,
                                          
                                       
                                             —
                                          
                                          
                                             η ανάλυση του προϊόντος ηλεκτρονικής αναπαραγωγής στις πραγματικές διαστάσεις του αναπαραγόμενου τραπεζογραμματίου δεν υπερβαίνει τα 72 dpi (στιγμές ανά ίντσα),
                                          
                                       
                                             —
                                          
                                          
                                             το μήκος της ένδειξης SPECIMEN (ή αντίστοιχης ένδειξης σε άλλη επίσημη γλώσσα της Ευρωπαϊκής Ένωσης) καταλαμβάνει τουλάχιστον το 75 % του μήκους του προϊόντος αναπαραγωγής,
                                          
                                       
                                             —
                                          
                                          
                                             το πλάτος της ένδειξης SPECIMEN (ή αντίστοιχης ένδειξης σε άλλη επίσημη γλώσσα της Ευρωπαϊκής Ένωσης) καταλαμβάνει τουλάχιστον το 15 % του πλάτους του προϊόντος αναπαραγωγής, και
                                          
                                       
                                             —
                                          
                                          
                                             η ένδειξη SPECIMEN (ή αντίστοιχη ένδειξη σε άλλη επίσημη γλώσσα της Ευρωπαϊκής Ένωσης) απεικονίζεται με αδιαφανές χρώμα που δημιουργεί αντίθεση με το κυρίαρχο χρώμα του αναπαραγόμενου τραπεζογραμματίου ευρώ, όπως αυτό καθορίζεται στο άρθρο 1.
                                          
                                       
                           
                  
                     5.   Κατ’ εξαίρεση και κατόπιν σχετικού γραπτού αιτήματος, η ΕΚΤ ή η οικεία ΕθνΚΤ, κατά περίπτωση, μπορεί να συναινεί σε εξαίρεση προϊόντος αναπαραγωγής που δεν πληροί τα κριτήρια της παραγράφου 3 από την απαγόρευση της παραγράφου 2, εάν κρίνει ότι το εν λόγω προϊόν αναπαραγωγής δεν είναι δυνατόν να εκληφθεί εσφαλμένα από το κοινό ως γνήσιο τραπεζογραμμάτιο ευρώ, όπως αυτό καθορίζεται στο άρθρο 1. Στην περίπτωση που ορισμένο προϊόν αναπαραγωγής παράγεται στην επικράτεια ενός μόνο κράτους μέλους με νόμισμα το ευρώ, τα ως άνω αιτήματα εξαίρεσης απευθύνονται στην ΕθνΚΤ του συγκεκριμένου κράτους μέλους. Σε κάθε άλλη περίπτωση αυτά απευθύνονται στην ΕΚΤ.
                  
                  
                     6.   Οι κανόνες αναπαραγωγής όσον αφορά τα τραπεζογραμμάτια ευρώ εφαρμόζονται και σε τραπεζογραμμάτια ευρώ που έχουν αποσυρθεί ή έχουν απολέσει την ιδιότητα νόμιμου χρήματος σύμφωνα με την παρούσα απόφαση.».
                  
               
            
         
         
            Άρθρο 2
            Τελικές διατάξεις
            Η παρούσα απόφαση αρχίζει να ισχύει την επόμενη ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.
         
         
            Φρανκφούρτη, 4 Δεκεμβρίου 2020.
            
               
                  Η Πρόεδρος της ΕΚΤ
               
               Christine LAGARDE
            
         
         
            (1)  Απόφαση ΕΚΤ/2013/10 της 19ης Απριλίου 2013, σχετικά με τις ονομαστικές αξίες, τις προδιαγραφές, την αναπαραγωγή, την ανταλλαγή και την απόσυρση των τραπεζογραμματίων ευρώ (ΕΕ L 118 της 30.4.2013, σ. 37).